b'\n_START_ARTICLE_\nPlaca blava\n_START_PARAGRAPH_\nUna placa blava (en angl\xc3\xa8s blue plaque) \xc3\xa9s un senyal permanent situat en un indret p\xc3\xbablic al Regne Unit i en altres llocs per commemorar el contacte entre un empla\xc3\xa7ament i una persona famosa o un esdeveniment, amb la funci\xc3\xb3 de ser una indicaci\xc3\xb3 hist\xc3\xb2rica. El concepte es fa servir al Regne Unit en dos sentits diferents. Es pot utilitzar per referir-se espec\xc3\xadficament i de manera restringida al programa "oficial" administrat per l\'organitzaci\xc3\xb3 English Heritage, i actualment restringit a empla\xc3\xa7aments situats a la zona del Gran Londres; o es pot utilitzar, informalment, per descriure programes d\'altres indrets._NEWLINE_El programa "oficial" es remunta al que es va iniciar el 1866 a Londres, a iniciativa del pol\xc3\xadtic William Ewart, amb l\'bjectiu d\'indicar les cases i les oficines on treballaven persones famoses. Ha estat administrat, successivament, per la Society of Arts (1866\xe2\x80\x931901), el London County Council (1901\xe2\x80\x931965), la Greater London Council (1965\xe2\x80\x931986) i l\'English Heritage (1986 fins a l\'actualitat). Segueix centrant-se en Londres (ara definit com el Gran Londres), tot i que entre 1998 i 2005, en el marc d\'un programa que ja no es segueix, es van erigir 34 plaques en altres indrets d\'Anglaterra. Va ser el primer programa d\'aquestes caracter\xc3\xadstiques del m\xc3\xb3n, i des d\'aleshores ha servit per, directament o indirectament, inspirar la majoria dels que existeixen actualment.'